钦定古今图书集成/明伦汇编/闺媛典/第333卷 > 徐淑
## 钦定古今图书集成/明伦汇编/闺媛典/第333卷 > 徐淑

按《西溪丛语》：“秦嘉字士会，陇西人也。为郡生掾，妻徐
淑寝疾，还家不获面别，赠诗云：‘人生譬朝露，居世多
屯蹇。忧艰常早至，欢会常苦晚。念当奉时役，去尔日
遥远。遣车迎子还，空往复空返。省书情凄怆，临食不
能饭。独坐空房中，谁与相劝勉。长夜不能眠，伏枕独
展转。忧来如寻环，匪席不可卷’。”嘉报以诗云：“帝灵无
私亲，为善荷天禄。伤我与尔身，少小惟茕独。既得结
大义，欢乐苦不足。念当远离别，思念叙款曲。河广无
舟梁，道远隔丘陆。临路怀惆怅，中驾正踯躅。浮云起
高山，悲风激深谷。良马不回鞍，轻车不转毂。针药可
屡进，愁思难为数。贞士笃终始，恩义不可属。肃肃仆夫征，锵锵扬和铃。清晨当引返，束带待鸡鸣。顾看空
室中，髣髴想姿形。一别怀万恨，起坐为不宁。何用叙
我心，遣使致款诚。宝钗可耀首，明镜可鉴形。芳香去
垢秽，素琴有清声。诗人感《木瓜》，乃欲答瑶琼。愧彼持
赠厚，惭此往物轻。虽知未足报，良用叙我情。”淑又答
诗一首云：“妾身兮不令，婴疾兮来归。沉滞兮家门，历
时兮不差。旷废兮侍觐，情敬兮有违。君今兮奉役，远
适兮京师。悠悠兮离别，无因兮叙怀。瞻望兮踊跃，伫
立兮徘徊。思君兮感结，梦想兮容晖。君发兮引迈，去
我兮日乖。恨无兮羽翼，高飞兮相追。长吟兮永叹，泪
下兮沾衣。”嘉《与妻书》曰：“不能养志，当给郡使。随俗顺
时，黾勉当去。知尔所苦，尚未有瘳。想念悒悒，劳心无
已。当涉远路，趋走飞尘，非志所慕，惨惨少乐。又计往
还，将弥时节，念发同怨，意犹迟迟，欲暂相见，有所属
托，今遣车往，想必有方。”淑答书曰：“知屈珪璋，应奉岁
使，策名王府，观国之光，虽失高素浩然之业，亦是仲
尼执鞭之操也。自初承问，心愿东还，迫疾未宜，抱叹
而已。日月已尽，行有伴列，想严装已办，发迈在近，谁
谓宋远，企予望之，室迩人遐，我劳如何？深谷逶迤，而
君是涉，高山岩岩，而君是越，斯亦难矣。长路悠悠，而
君是践，冰霜惨烈，而君是履，身非形影，何得动而辄
俱；体非比目，何得同而不离？”于是诵《萱草》之咏，以消
两家之思；割今者之恨，以待将来之欢。君适乐土，优
游京邑，观王都之壮丽，察“天下之珍妙，得无目玩意
移，往而不能出耶？”嘉重报妻书曰：“车还空返，甚失所
望。兼叙远别恨恨之情，顾尢怅然，间得此镜，既明妍
媸，及观文彩，世所希有，意甚爱之，故以相与。并宝钗
一双，妙香四种，素琴一张，常所自弹也。明镜可以鉴
形，宝钗可以耀首，芳香可以馥身，素琴可以娱耳。”淑
又报书曰：“镜有文彩之丽，钗有殊丽之观，芳香既珍，
素琴益好，惠异物于鄙陋，割所珍以相赐，非丰恩之
厚，孰肯若斯？览镜执钗，情想髣髴，操琴咏诗，思心成
结，敕以芳香馥身，喻以明镜鉴形，此言过矣，未获我
心也。昔诗人有飞蓬之感，婕妤有谁荣之叹，素琴之
作，当须君归；明镜之鉴，当待君还，未奉光仪，则宝钗
不列也。未侍帷帐，则芳香不发也。”梁锺嵘《诗评》曰：“二
汉为五言，不过数家，而妇人居二。徐淑宝钗之作，亚
团扇矣。”